
A. Všeobecná časť
Návrh zákona, ktorým sa mení a dopĺňa zákon č. 314/2001 Z. z. o ochrane pred požiarmi v znení neskorších predpisov a ktorým sa dopĺňa zákon Národnej rady Slovenskej republiky č. 145/1995 Z. z. o správnych poplatkoch v znení neskorších predpisov, sa predkladá na základe poznatkov získaných z aplikačnej praxe orgánov štátnej správy na úseku ochrany pred požiarmi, z výkonu štátneho požiarneho dozoru, ako aj z požiadaviek vyplývajúcich z potreby reagovať na vývoj v oblasti protipožiarnej bezpečnosti stavieb, technologických zariadení a výkonu odborných činností na úseku ochrany pred požiarmi.
Hlavným cieľom návrhu zákona je zvýšenie úrovne ochrany pred požiarmi, odstránenie interpretačných nejasností pri aplikácii platnej právnej úpravy, zefektívnenie výkonu štátneho požiarneho dozoru, spresnenie práv a povinností fyzických osôb, právnických osôb a fyzických osôb – podnikateľov, ako aj vytvorenie podmienok pre jednotný výkon odborných činností na úseku ochrany pred požiarmi.
Návrh zákona reaguje na aplikačné problémy identifikované pri výkone štátneho požiarneho dozoru, najmä v oblasti zabezpečovania ochrany pred požiarmi v objektoch mimo prevádzky, pri prenajímaných objektoch, v bytových domoch, pri vedení dokumentácie ochrany pred požiarmi a pri zabezpečovaní akcieschopnosti požiarnotechnických zariadení.
Súčasťou návrhu zákona je rozšírenie a spresnenie základných pojmov používaných na úseku ochrany pred požiarmi, vrátane doplnenia nových definícií reflektujúcich potreby aplikačnej praxe a súčasný technický rozvoj v oblasti protipožiarnej ochrany.
Návrh zákona zároveň vytvára právny rámec pre efektívnejšie zabezpečovanie povinností vlastníkov, správcov a užívateľov objektov. Navrhovaná právna úprava jednoznačnejšie upravuje rozdelenie zodpovednosti medzi vlastníkom objektu a nájomcom, pričom osobitná pozornosť sa venuje zabezpečovaniu ochrany pred požiarmi v bytových domoch a v objektoch mimo prevádzky.
Významnou časťou návrhu zákona je oblasť výkonu odborných činností na úseku ochrany pred požiarmi. Návrh zákona precizuje postavenie technikov požiarnej ochrany, špecialistov požiarnej ochrany a preventivárov požiarnej ochrany obcí, rozširuje ich odborné kompetencie a súčasne ustanovuje základné povinnosti pri výkone odborných činností.
Návrh zákona ďalej modernizuje systém odbornej prípravy a overovania odbornej spôsobilosti. Precizujú sa podmienky získania a udržiavania odbornej spôsobilosti, spresňujú sa podmienky akreditácie vzdelávacích subjektov a vytvára sa právny základ pre vedenie verejne prístupných evidencií odborných spôsobilostí.
V oblasti výkonu štátneho požiarneho dozoru sa navrhujú opatrenia smerujúce k zvýšeniu efektívnosti kontrolnej činnosti, odstráneniu interpretačných problémov pri výkone dozoru a posilneniu kontrolných oprávnení orgánov štátneho požiarneho dozoru.
Osobitná pozornosť je venovaná oblasti obecného hasičstva. Navrhuje sa úprava právneho postavenia obecných hasičských zborov, ich kategorizácie, odbornej prípravy, materiálno-technického zabezpečenia a financovania.
Návrh zákona obsahuje aj zmeny v oblasti náhrady škody, náhrady výdavkov a sankčného systému, ktorých cieľom je odstrániť aplikačné problémy zistené pri uplatňovaní platnej právnej úpravy a zabezpečiť účinnejšie vymáhanie povinností ustanovených zákonom.
Navrhovaná právna úprava je v súlade s Ústavou Slovenskej republiky, ústavnými zákonmi, medzinárodnými zmluvami, ktorými je Slovenská republika viazaná, ako aj s právom Európskej únie.
